Alicia Vikander

(nata anno 1988) est actrix scaenica Suecica, quae cinematographicas et televisificas partes in Suecia et peregre egit. Anno 2010, pellicula Till det som är vackert ('Ad id quod pulchrum est') praemium Guldbagge meruit. Posthac ad curriculum internationale se prospere adplicuit. Anno 2015, pellicula The Danish Girl praemium Oscar ob femininas partes secundarias optimi generis meruit. 

 De vita 
Alicia Amanda Vikander Gothoburgi die 3 Octobris anno 1988 nata est ex Maria Fahl Vikander scaenica et Svantone Vikander psychiatro, qui quidem mox diverterunt. Alicia ab anno 2004 ad 2007 in Schola regia ballandi Sueciae arti saltatoriae operam dedit, sed nimiis tergo pedibusque acceptis vulneribus ballationem relinquere debuit. Ideo in histrioniam incumbere constituit. 

Alicia in pelliculis brevibus Suecicis et seriebus televisificis, sicut Andra Avenyn, partes agere coepit. Tirocinium posuit anno 2010 in pellicula  Till det som är vackert. Deinde multas accepit operum oblationes internationales. Anna Karenina (pellicula 2012) prima fuit pellicula Anglica cui adfuit et tandem gratiam inter gentes sibi paravit. Deinde personam  Annae Domscheit-Berg activistae politicae in pellicula The Fifth Estate (pellicula 2013) egit, quae de Iuliano Assange narrat.  

Ab anno 2014 Vikander multis pelliculis celebribus adfuit, quas in indice separato numeramus, sed nonnullarum mentionem facere consentaneum est. In Testament of Youth personam egit Verae Brittain virginis, quae studia sua negligens primo bello mundano officia nosocomae bellicae  praestare malit. In pellicula Ex Machina partes egit Avae, pulchrae androidis. 

Anno 2015 adfuit pelliculae The Danish Girl, in qua personam egit Gerdae Wegener, uxoris, cuius maritus sexu permutato Lilia Elbe refecta est. Hac pellicula praemio Oscar adfecta est. Anno 2016, Vikander partes primas egit in pellicula Jason Bourne, quae speculatorum tumultus exponit. Eodem anno adfuit pelliculae dramaticae The Light Between Oceans, in qua primas partes egit cum Michaele Fassbender, cui proximo anno nupsit. In Tulip Fever (pellicula 2017), Alicia Vikander personam Sophiae egit, mulieris Amstelodamensis, quae aetate tulipomaniae saeculo XVII in consuetudinem delabitur cum artifice, cui propositum erat tabulam de ea et marito suo pingere.

Anno 2016, Vikander electa est, quae partes Lara Croft ageret in renovatione seriei Tomb Rider (pellicula 2018) a Metro-Goldwyn-Mayer et Warner Bros. producta.Kit 2016. Anno 2019 Vikander in Earthquake Bird fabula psychologica prodiit. Anno 2020 personam Gloriae Steinem feministae expressit in pellicula biographica The Glorias. Proximo anno Vikander in phantasia mediaevali The Green Knight et in fabula formidulosa Beckett adfuit. In Firebrand (pellicula 2023) personam Catharinae Parr reginae egit, et cum Catharina Blanchett in pellicula Rumours (pellicula 2024) prodit. 

 Index pellicularum 
 2010 : Till det som är vackert, dispositrix Lisa Langseth 
 2011 : Kronjuvelerna ('gemmae regiae'), dispositrix Ella Lemhagen 
 2012 : En kongelig affære ('negotium regium'), dispositor Nikolaus Arcel : 
 2012 : Anna Karenina, dispositor Joe Wright     
 2013 : The Fifth Estate, dispositor Bill Condon
 2013 : Hotell dispositrix Lisa Langseth
 2014 : Seventh Son, dispositor Sergius Vladimirovits Bodrov
 2014 : Son of a Gun, dispositor Iulius Avery
 2015 : Burnt, dispositor Iohannes Wells 
 2015 : The Man from U.N.C.L.E., dispositor Guido Ritchie 
 2015 : Testament of Youth, dispositor Iacobus Kent 
 2015 : Ex machina dispositor Alexander Garland 
 2015 : Jag är Ingrid ('ego sum Ingrida', narratrix), dispositor Stig Björkman 
 2015 : The Danish Girl, dispositor Thomas Hooper 
 2016 : Jason Bourne, dispositor Paulus Greengrass
 2016 : The Light Between Oceans, dispositor Derek Cianfrance 
 2017 : Tulip Fever, dispositor Iustinus Chadwick
 2017 : Submergence, dispositor Wim Wenders 
 2017 : Euphoria, dispositrix Lisa Langseth
 2018 : Tomb Raider, dispositor Roar Uthaug : Lara Croft
 2019 : The Earthquake Bird, dispositor Wash Westmoreland
 2020 : The Glorias, dispositrix Iulia Taymor 
 2021 : The Green Knight dispositor David Lowery
 2021 : Beckett, dispositor Ferdinandus Cito Filomarino
 2021 : Blue Bayou, dispositor Iustinus Chon
 2023 : Firebrand, dispositor Karim Aïnouz 
 2024 : Rumours, dispositor Guido Maddin

 Notae 

 Bibliographia 
 Kit, Borys (22016) Alicia Vikander to Star as Lara Croft in ‘Tomb Raider’. The Hollywood Reporter. 28 Aprilis.  
 Lawrence, Vanessa (2011) Swedish actress Alicia Vikander's royal debut. W.
 Phipps, Keith (2013) The Fifth Estate. Dissolve, 17 Octobris. 
 Sparks, Karen (2023) Alicia Vikander, Encyclopedia Britannica.

 Nexus externi 

Categoria:Actores Sueciae